In nomine sanctæ et individuæ Trinitatis, Amen. Ludovicus, Dei gratia Francorum rex. Noverint universi, præsentes pariter et futuri, nos subscripta vidisse in carta piæ recordationis regis Philippi genitoris nostri, hoc modo: Nos, igitur, genitoris nostri vestigiis inhærentes, quæ præmissa sunt volumus et concedimus subsequentia præmissis adjicientes. Si ab homine vel femina communiæ pedagium seu thonleium apud Senon. requiratur, et requisitor non nominaverit diem qua illud et de qua re illud non habuerit, non respondebitur inde requisitori, et si nominaverit diem et ille dictum ejus manu sua sola non infirmaverit, quinque solidis tantum emendabit et reddet pedagium vel thonleium. Si quis bannum civitatis se audisse negaverit, aut per pares comprobetur, aut propria manu se purget juramento; et si comprobetur aut se purgare noluerit, quinque tantum solidis emendabit, si tamen bannus factus non fuerit pro exercitu, expeditione, vel alio negotio nostro. Si qua vilis et inhonesta persona, virum honestum vel mulierem convitiaverit, liceat alicui probo viro, si supervenerit, illum objurgare, et uno, vel duobus, aut tribus colaphis cum palmo, sine forefacto, ab importunitate sua compescere. Quod si eum pro antiquo odio criminatus fuerit, liceat ei juramento se purgare quod pro nullo odio eum percusserit, sed tantum pro pacis et concordiæ observatione; quod si se super hoc juramento purgare noluerit, id emendabit. Volumus etiam quod homines communiæ liberi permaneant ab omnibus talliis et toltis, salvo servitio exercitus et equitationis nostræ. Præposituram, vero, Senonensem et redditus ac proventus universos ad præposituram pertinentes, nobis et hæredibus nostris in perpetuum retinemus. Quæ omnia ut perpetuæ stabilitatis robur obtineant, præsentem cartam sigilli nostri autoritate et regii nominis caractere inferius annotato, salvo jure nostro et alieno, confirmamus. Actum, Nemausii, anno Dominicæ Incarnationis millesimo ducentesimo vicesimo-quinto, regni, vero, nostri anno tertio; astantibus in palatio nostro quorum nomina supposita sunt et signa: dapifero nullo; signum Roberti, buticularii; S. Bartholomæi, camerarii; S. Matthæi, constabularii. Data, per manum Garini, Silvanectensis episcopi, cancellarii. (Monogramme).